b'\n_START_ARTICLE_\nKremplin\n_START_PARAGRAPH_\nKremplin je naslovni lik istoimenske romanti\xc4\x8dne grozljivke avtorice Dese Muck iz leta 1996.\n_START_SECTION_\nVsebina\n_START_PARAGRAPH_\nZgodba je razdeljena v dve ravni: prepletata se sedanjost in preteklost, ki jo skozi svoje spomine opisuje Kremplin. Naslovni lik s svojimi edinstvenimi zna\xc4\x8dilnostmi in zna\xc4\x8dajem ustvari napeto, \xc4\x8dustveno in celo grozljivo zgodbo ter zlahka pritegne mladega bralca. Nau\xc4\x8di nas, da nesmrtnost predstavlja dolg\xc4\x8das in samoto, prina\xc5\xa1a izgubo ljubljenih ter strah navezati se na druge.\n_START_SECTION_\nPredstavitev literarnega lika\n_START_PARAGRAPH_\nKrempin je knji\xc5\xbeevni lik, ki je v zgodbi opisan kot izganjalec duhov z bogatimi izku\xc5\xa1njami, diplomirani odstranjevalec zlih sil in doktor \xc4\x8darovni\xc5\xa1kih znanosti. Rojen je bil konec 17. stoletja in skozi zgodbo predstavi svoje \xc5\xbeivljenje vse do dana\xc5\xa1njih dni. Opisuje svoja prva sre\xc4\x8danja s \xc4\x8darovni\xc5\xa1tvom in svoje raznovrstne izku\xc5\xa1nje na tem podro\xc4\x8dju. Je hitro vzkipljiv in brez zadr\xc5\xbekov ka\xc5\xbee svoja \xc4\x8dustva, je radoveden, iznajdljiv, ravna premi\xc5\xa1ljeno, s starostjo pa je pridobil tudi modrost. Ena izmed njegovih izpovedi bralcu odkrije skrivnost, kaj mu daje nesmrtnost.\n_START_SECTION_\nAnaliza pripovedi\n_START_PARAGRAPH_\nPripoved, namenjena mladini, buri domi\xc5\xa1ljijo. Omogo\xc4\x8da pogled v svet, kjer se zle sile uprejo \xc4\x8dloveku. Zgodba na nek na\xc4\x8din zrcali podobo sodobnega \xc4\x8dasa, kjer se ljudje s svojimi problemi in tegobami velikokrat obra\xc4\x8dajo k strokovnjakom razli\xc4\x8dnih podro\xc4\x8dij po pomo\xc4\x8d, sami pa pred re\xc5\xa1evanjem svojih problemov be\xc5\xbeijo.\n_START_SECTION_\nO avtorici\n_START_PARAGRAPH_\nDesa Muck se je rodila v Ljubljani, 29. avgusta 1955. Je svobodna umetnica, ki ve\xc4\x8dinoma pi\xc5\xa1e za mladino. V svojih delih na humoren, duhovit in napet na\xc4\x8din obravnava probleme odra\xc5\xa1\xc4\x8dajo\xc4\x8dih v odnosu do odraslih, sovrstnikov, \xc5\xa1ole, drog, spolnosti \xe2\x80\xa6 Pi\xc5\xa1e tudi za mlaj\xc5\xa1e otroke in za odrasle._NEWLINE_Njena najbolj znana dela so zbirke o Anici, Blazno resno o ... (seksu, \xc5\xa1oli, slavi \xe2\x80\xa6), La\xc5\xbeniva Suzi, Sama doma, Panika ... Knjiga Blazno resno zadeti je bila uprizorjena, v vlogi Dese pa je nastopila kar sama.'